Сирием къикIыжахэм зыщIагъакъуэ
Бахъсэн къалэ щекIуэкIащ Сирием къикIыжу я Хэку зэзыгъэгъуэтыжа адыгэхэм мылъкукIэ защIэгъэкъуэным хуэунэтIа псапащIэ Iуэху.
Марафоныр къыщызэрагъэпэщат ЩоджэнцIыкIу Алий и цIэр зезыхьэ ЩэнхабзэмкIэ унэм и гупэ утым.
СыхьэтиплIым и кIуэцIкIэ екIуэкIа марафоным псом япэу зыкърезыгъэхьэлIар щIыпIэ администрацэм и лэжьакIуэхэрщ: Бахъсэн къалэ администрацэм и Iэтащхьэм и япэ къуэдзэм и къалэнхэр зыгъэзащIэ ЩоджэнцIыкIу Геннадий, Iэтащхьэм и къуэдзэхэу Зеущэ Хьэмидрэ Хэжь Зауррэ, Бахъсэн къалэм щыIэ Адыгэ Хасэм и тхьэмадэ Шапсыгъ Хьэсэн сымэ.
Къыхэгъэщыпхъэщ цIыху куэд я гуапэу мы Iуэхум зэрыхэтар. Куейм и IуэхущIапIэхэм къищынэмыщIа, гъуэгурыкIуэу кърихьэлIэхэми я гум къыбгъэдэкI сом бжыгъэ халъхьэрт. Я хэкуэгъухэм ядэIэпыкъуныр гукъэкI зыщIахэм концерт программэ щхьэхуи зэхалъхьат. Иужьым, щIалэ-гъуалэм джэгу зэхаублэжащ.
Марафоным щызэхуахьэсащ сом мин 440-рэ. Iуэхур къызэзыгъэпэщахэм зэрыжаIамкIэ, мыр тхьэмахуитIым и кIуэцIкIэ екIуэкIынущи, ахъшэри нэхъыбэ хъунущ.
ТыIэщ Элинэ.
